

**Referat LOM den 10.12.24 fra kl. 13-15**

**Forvaltning:** Social- og arbejdsmarked

**Møde vedr.:** LOM i Center for Psykiatri og Socialt Udsatte

**Mødested:** Lokale 8, Gl. Hadsundvej 3.

**Mødedato:** 10.12.2024

**Sendes til:** LOM i Center for Psykiatri og Socialt Udsatte

1. **Godkendelse af dagsorden.** Godkendt.
2. **Godkendelse af referat.** Godkendt.
3. **Orientering fra Sektormed og Hovedmed (orientering 20 min.).** Katrine Nissen orienterer fra Sektormed, at punktet ”Fuld tid” Trepartsaftale blev drøftet. Medarbejdere på deltid kan give udtryk for, at de ønsker at gå op i tid eller komme på fuldtid, og så skal det afklares ved nærmeste leder. Vores stillingsopslag skal som udgangspunkt også slås op som fuldtidsstillinger. Det er hovedtræk i aftalen. Materialet sendes ud sammen med referatet. Der var et ønske om, at budgetprocessen bliver evalueret på SektorMED, og den drøftes i det nye år, og så vil den komme på LOM herefter. På SektorMED blev der stillet spørgsmål til den del af besparelsen, der handler om kørsel i mestringsvejledningen. Tilbagemeldingen var, at Jan Kjeldmann vil kigge på udregningerne. Økonomien blev også gennemgået på Sektormed, og det aftales at gennemgå den økonomi, som vedrører vores område på første LOM-møde d. 11.3.2025. Her vil Socialområdets og Rusmiddelcentrets besparelser samt SØP-initiativerne blive gennemgået. Der var også et spændende oplæg fra Holbergstien omkring brugen af risikoprofiler. Helle Jensen orienterer fra HovedMED, at de havde evalueringen af budgetprocessen på deres sidste medmøde.
4. **Sygefravær (orientering 10 min.):** Status i centret på det samlede sygefravær er 8,4 sygefraværsdage pr. medarbejder pr. år.

Det korte sygefravær er på 4,3 sygefraværsdage pr. medarbejder pr. år, og det lange sygefravær er ligeledes på 4,1 sygefraværsdage pr. medarbejder pr. år.

Over 61 % medarbejderne i centret er langtidsfriske. For at være blandt de langtidsfriske, så skal man have under 5 sygefraværsdage det seneste år.

1. **Budget og økonomi (orientering 10. min.):** Vi har ikke fået budgettet for 2025. Hvad angår økonomien for 2024, så har der været et merforbrug på §110 området og så ift. de dyre enkeltsager. Der har været en tendens til at flere borgere tager ophold i andre kommuner, og vi får ”kun” refusion de første 90 dage. Men alle udfører er i plus.
2. **Opfølgning på seniorpolitikken ved Katrine (orientering 10 min.):** Katrine Nissen gennemgår de muligheder, der er for seniorer, herunder at man fx kan gå ned i tid til 32-34 timer om ugen, og opretholde fuld pension i fx 6-9 måneder, typisk i perioden optil man går på pension. Det er en aftale den enkelte medarbejder kan lave med sin nærmeste leder, og det vil altid være op til den nærmeste leder at vurdere, hvad der kan lade sig gøre på den enkelte arbejdsplads. Derudover er der mulighed for at kigge på arbejdstider, hjemmearbejdsdage eller andre typer af arbejdsopgaver. Det vil afhænge af arbejdspladsen og de vilkår der gælder for arbejdspladsen, ift. hvilke aftaler der kan indgås. Medlemmerne af LOM opfordres til at drøfte dette punkt på LMU, når det passer ind i årshjulet.
3. **Temadrøftelse**: **Vold, mobning og chikane (drøftelse i grupper ud fra 3 temaer 30 min.): Gruppe 1** snakkede om vold, trusler og forebyggelse, og at risikoprofiler er et oplagt forebyggende tiltag. Recoverytilgangen er også en konfliktnedtrappende tilgang, og så er det vigtigt at være rammesættende og forventningsafstemme fra starten af. **Gruppe 2** talte om, at det er i efterbehandlingen af en sag, man får nyttig og vigtig viden ift. det forebyggende arbejde, fx at lave en bedre introduktion af medarbejdere/studerende. Derudover blev der talt om risikoprofiler og en supplerende metode til at afklare det aktuelle humør/adfærd. Her foreslår Marie Padkjær at se på Brøset Violence Checklist. **Gruppe 3** talte om vigtigheden af at forebygge og registrere sager samt at forventningsafstemme, og at man evt. kunne kigge ind i noget fælles undervisning ift. konflikthåndtering.
4. **Efter-/ videreuddannelsesmuligheder indenfor rammen ved Katrine (15 min.).** Katrine Nissen orienterer om bruttolønsordningen og kompetencefonden. Ift. bruttelønsordningen så skal dette afklares med nærmeste leder og HR, og arbejdspladsen skal have en saglig grund til at indgå sådan en aftale. Bruttolønordningen består i, at uddannelsen betales via bruttelønnen, og man herved sparer momsdelen. Bruttotrækket laves før vedkommende betaler skat, og så koster det halvdelen. Derudover orienterer Katrine Nissen om den kommunale kompetencefond, herunder at kompetencefonden kan dække 80 % af uddannelsen optil 30.000 kr. indenfor en periode på 12 måneder, og så skal arbejdspladsen dække de sidste 20 %.
5. **LOM-møder i 2025 til endelig bekræftelse fra LOM-medlemmerne (orientering 5. min.):** Godkendt.

LOM tirsdag d. 11.3.25 fra kl. 13-15.

LOM tirsdag d. 4.6.25 fra kl. 8.15-10

LOM onsdag d. 3.9.25 fra kl. 12.30-15, da ekstraordinært LOM bliver slået sammen med LOM.

LOM tirsdag d. 9.12.25 fra kl. 13-15

1. **Evt.:** Ingen bemærkninger.